
A művelés elhagyásának hatása a talaj szerves anyagára

Az éghajlatváltozás korunk legnagyobb, világméretű kihívása, mely holisztikus és azonnali, ugyanakkor fenntartható és gazdaságos választ igényel. Dolgozatomban egy természetközeli kezelési lehetőséget, a művelés alól kivont földterületek szénelnyelő képességének kiaknázását vizsgáltam meg.
A talajok állapotát az intenzív műlelési eljárások súlyosan lerontották, ennek következtében pedig nagy szénmennyiség veszett el a talajokból. Ezzel a talajok közel egyensúlyi szénháztartása felborult és egy új, alacsonyabb széntartalmú állapot állt be. A régi egyensúlyi állapot visszaállításának egyik módja a művelés felhagyása az adott területen. E módszerrel elméleti síkon már régóta számolnak, azonban mind a mai napig kevés ismeretünk van a gyakorlat tekintetében főleg a felhagyott talaj szerves széntartalmának (OC) összetételéről.
Kutatásomban egy Magyarországon egyedülálló területen vizsgáltam meg: egy 12 éve felhagyott művelésű terület, illetve a közvetlen környezetében található szántó és ősgyep talajának szerves anyagtartalmát (OM). A labormunka során elválasztottam egymástól az iszap-agyag és a homok-aggregátum frakciókat, így a stabil és a labilis OC változásaira külön-külön nyílt rálátásom. Az általános talajtulajdonságok (szemcseméret-összetétel, pH, EC, CaCO3, C:N, TC, OC) mellett a OM összetétel becslésére FTIR vizsgálatnak is alávetettem a mintáimat.
A feltalaj OC tartalma szignifikánsan növekedett a visszagyepesedés hatására (2,2%) a szántóhoz (1,8%) képest, de még messze nem érte el az ősgyep értékét (3,3%). A növekedés elsősorban a mobilis OM raktárat érintette, az eltelt idő nem volt elég a stabil raktárak újratöltéséhez. A szántón az aggregátumokban minimális volt az addicionálisan eltárolt OM, a visszagyepesített terület és különösen az ősgyep esetében az aggregátumok jelentős mennyiségű labilis szervesanyagot tároltak. A C:N arány nem függött össze az OM összetételével, ellenben az egyes területhasznosítási módok befolyásolták a OM összetételét . Összességében, már az eltelt 12 év alatt is jelentős mennyiségű szén kötődött meg a művelés felhagyásával, ugyanakkor a megköthető kapacitást, különösen a stabil raktár tekintetében, még nem sikerült elérni.



